燕子樓
作者：賀鑄
朝代：宋

paragraphs: 城據山川勝，千年楚故都。
高樓臨汴水，楊柳蔭芙蕖。
唐室中多故，將軍老鎮徐。
毬場朝戲馬，玉帳夜投壺。
白雪徵清唱，黄金得綠珠。
春風樓上醼，三日極歡娛。
紅粉夢雲散，白楊兵火餘。
當年賀厦燕，老盡幾番雛。
曲徑擁黄葉，西風時掃除。
寒鴟蹲老樹，睥睨女牆狐。
有客晚登覽，徬徨思壯圖。
荆榛閉銅雀，麋鹿遊姑蘇。
陳迹豈足道，舊歡何日無。
朱欄開酒場，寶勒迎官奴。
醉袖舞鸜鵒，艷聲歌鷓鴣。
遲留故時月，桂影來座隅。
回首一相詫，今人如不如。